## El conseller d’Agricultura presenta un pla de 2,5 milions d’euros per a garantir el subministrament d’aigua en explotacions ramaderes

*** Miguel Barrachina assegura que esta iniciativa se suma a altres actuacions que busquen garantir el subministrament d’aigua als ramaders en cas de nous períodes de sequera
* Dins d’este pla, la Conselleria preveu el projecte de construcció de tres basses ramaderes noves a Morella, Cinctorres i Castellfort**

La Conselleria d’Agricultura, Aigua, Ramaderia i Pesca ha presentat un pla de 2,5 milions d’euros per a garantir el subministrament d’aigua en explotacions ramaderes de la Comunitat Valenciana.

El conseller Miguel Barrachina ha fet este anunci durant la seua visita a la localitat castellonenca de Forcall, a on es durà a terme la construcció d’un nou depòsit d’aigua destinat a les ramaderies de la zona.

Barrachina ha explicat que el depòsit “es construirà en la partida de les Ombries i permetrà emmagatzemar fins a 1.243 metres cúbics d’aigua, suficients per a cobrir les necessitats hídriques de les explotacions ramaderes del municipi en cas d’emergència”.

“L’objectiu és assegurar el subministrament hídric a la ramaderia i fer-ho de manera eficient, planificada i sostenible. Estes inversions permeten no només millorar infraestructures, sinó protegir l’activitat ramadera enfront dels efectes de la sequera”, ha assegurat Barrachina.

L’obra compta amb una inversió de 180.000 euros i s’executarà en un termini estimat de sis mesos.

A més d’esta actuació, “la Conselleria, dins del pla, està redactant projectes per a tres basses ramaderes noves a Morella, Cinctorres i Castellfort, reforçant així el compromís amb la comarca dels Ports”.

**Ajudes a la sequera**

Durant la seua intervenció, el conseller ha recordat que, després del període de sequera de l’any passat, “la Conselleria va subministrar més de 5,2 milions de litres d’aigua mitjançant camions cisterna per a atendre 44 explotacions ramaderes de la comarca”.

“En el marc de l’orde d’ajudes per valor de 17 milions d’euros impulsada per la Conselleria per a mitigar els efectes de la sequera, la comarca dels Ports va rebre 640.343 euros, que van beneficiar 1.900 agricultors i ramaders. D’eixe total, 529.000 euros es van destinar directament al sector ramader”, ha subratllat Barrachina.

**Simplificació administrativa**

El conseller ha assenyalat que s’està desenrotllant una nova orde que establirà el format i contingut del llibre de registre d’explotacions ramaderes, amb l’objectiu de simplificar i unificar la documentació exigida als ramaders.

“Volem facilitar el dia a dia dels professionals del camp, eliminant duplicitats i reduint la càrrega burocràtica. Esta nova orde permetrà que cada ramader puga adaptar el llibre de registre a la seua realitat, sense perdre rigor ni exigències legals”, ha assenyalat Barrachina.

La futura orde permetrà utilitzar un document únic que arreplegue totes les dades exigides per la normativa comunitària, nacional i autonòmica per a cada espècie ramadera. La Conselleria oferirà models descarregables a través de l’Oficina Virtual Veterinària, encara que els ramaders també podran usar els seus propis formats sempre que complisquen amb el contingut mínim establit.

“A més, si les dades ja consten en bases de dades oficials o si el titular conserva les receptes, els albarans o les factures degudament arxivats, no serà necessari transcriure eixa informació al llibre. Això representa un estalvi de temps molt significatiu per a les nostres explotacions ramaderes”, ha destacat el conseller.

En paral·lel, la Conselleria treballa en un nou decret de sanitat i benestar animal que modernitzarà els procediments i eliminarà normatives obsoletes.

Entre les mesures abordades hi ha la creació d’un servici veterinari oficial de guàrdia per a atendre urgències fora de l’horari laboral, així com la posada en marxa de tràmits telemàtics per a la qualificació sanitària de les explotacions o l’autorització d’esdeveniments amb animals.

“També beneficiarem directament molts municipis amb festejos tradicionals com els bous al carrer, al permetre certificats sanitaris d’anada i tornada que faciliten el retorn dels animals a la seua explotació d’origen, reduint costos i paperassa innecessària”, ha afegit el conseller.

D’altra banda, gràcies al decret de simplificació, s’han eliminat les restriccions que penalitzaven les noves explotacions ramaderes i les ampliacions, al suprimir-se els llindars més exigents que imposava l’antiga normativa autonòmica.

“La simplificació és una prioritat d’este Consell. Hem de fer costat al sector ramader, no posar-li obstacles. Per això, hem eliminat normatives que ja no tenien sentit i que limitaven el desenrotllament del camp valencià”, ha conclòs Barrachina.

Fecha: 23/04/2025